Nomme Kalju vann fyrru uppgerðina 2-1. Tí er alt víðopið undan seinna Europa League-dystinum, sum í kvøld verður spældur í Gundadali Tað var eitt heilt ok úrslit, sum vit fingu við okkum úr Estlandi fyri viku síðani. Ikki minst hevði tað týdning, at vit fingu skorað á útivølli, tí tað gevur okkum møguleika at spæla við eitt lítið sindur hægri risiko. Sjálvandi er tað ikki ynskiligt, at mótstøðan skorar, men tað er ikki longur nøkur vanlukka, um so er. Í Estlandi sóu vit eitt mótstøðulið, sum dámar væl at leypa á yvir kantarnar, og tað er einki at ivast í, at hetta eisini verður teirra uppskrift hesaferð. Men samstundis vita vit, at vøllurin í Gundadali ikki er eins breiður, sum hann var í Tallin, og tað kann væl verða ein fyrimunur hjá okkum. Til dystin í dag hevur Jákup somu menn tøkar, sum spældu í Estlandi. So er spurningurin, um uppstillingin verður tann sama, ella um nakrar smávegis justeringar verða gjørdar.